input: KOMISIJOS REGLAMENTAS (ES) Nr. 752/2014
  2014 m. birželio 24 d.
  kuriuo pakeičiamas Europos Parlamento ir Tarybos reglamento (EB) Nr. 396/2005 I priedas
  (Tekstas svarbus EEE)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 4 straipsnį,
  kadangi:
  (1)
  augaliniai ir gyvūniniai produktai, kuriems taikoma Reglamentu (EB) Nr. 396/2005 nustatyta didžiausia leidžiamoji pesticidų liekanų koncentracija (toliau - DLK) laikantis to reglamento nuostatų, yra išvardyti to reglamento I priede;
  (2)
  to reglamento I priede reikėtų pateikti papildomos informacijos apie atitinkamus produktus, ypač susijusios su sinonimiškais tų produktų pavadinimais ir moksliniais jų rūšių pavadinimais;
  (3)
  siekiant aiškumo, Reglamento (EB) Nr. 396/2005 I priedo struktūra turėtų būti pakeista padalinant tą priedą į dvi dalis. Pirmojoje dalyje turėtų būti išvardyti augaliniai ir gyvūniniai produktai, kuriems taikoma DLK, o antrojoje dalyje - kiti produktai, kuriems taikoma ta pati DLK, nurodyta Reglamento (EB) Nr. 396/2005 2 straipsnio 1 dalyje;
  (4)
  atsižvelgiant į tai, kad ateityje gali būti nustatoma DLK perdirbtiems maisto produktams, kaip nurodyta Reglamento (EB) Nr. 396/2005 20 straipsnyje, į to reglamento I priedo A dalį reikėtų įterpti naują tiems produktams skirtą įrašą;
  (5)
  dėl naujos Reglamento (EB) Nr. 396/2005 I priedo struktūros to priedo išnašos turėtų būti pritaikytos ir prireikus išbrauktos, kad nesikartotų;
  (6)
  pasitelkiant Pasaulio prekybos organizaciją buvo konsultuotasi su Sąjungos prekybos partneriais ir į jų pastabas atsižvelgta;
  (7)
  todėl Reglamentas (EB) Nr. 396/2005 turėtų būti atitinkamai iš dalies pakeistas;
  (8)
  šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
  PRIĖMĖ ŠĮ REGLAMENTĄ:
  1 straipsnis
  Reglamento (EB) Nr. 396/2005 I priedas yra pakeičiamas šio reglamento priedo tekstu.
  2 straipsnis
  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
  Jis taikomas nuo 2015 m. sausio 1 d.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2014 m. birželio 24 d.